作者:無名氏
標題:仙呂・醉扶歸
內容:一點芳心碎，兩葉翠眉低。薄倖檀郎尚未歸，應是平康醉。不來也奴更候些，直等燭滅香消睡。錦瑟香塵昧，朱戶繡簾垂。寶鑑從他落燕泥，陡恁慵梳洗。欲覓個團圓好夢，欹枕也難成寐。玉筍彈珠淚，銀葉冷金猊。良夜迢迢玉漏遲，悶把幃屏倚。我又索先暖下純綿被兒，來後教他睡。花影侵階砌，月轉小樓西。獨倚屏山謾嘆息，再把燈兒剔。自覷了孤棲影兒，咒罷也和衣睡。